Corea celebra les seues festes aquest cap de setmana
20 juny 2025

## Corea celebra les seues festes aquest cap de setmana20 juny 2025Última actualització: 20 juny 2025

![](../gestion/img/2ca10d1026f3a198c7b11629734c1215917b6be750b112a1d26513b1f7a0cb00.JPG)  
  

El president de la Junta de Districte de Corea, **Jesús Naveiro**, acompanyat per **Alfonso Rufat**, president de l'Associació de Veïns del barri, ha presentat la programació de les festes del barri que se celebraran hui divendres 20 i demà dissabte 21 de juny.

Naveiro ha destacat que les festes comencen hui amb activitats per a tota la família a la plaça del Jardinet, també coneguda com la plaça de l'Exèrcit Espanyol. De 17:00 a 20:00 hores hi haurà tallers de pintacares, un contacontes per als més menuts i un taller de Lego. A més, demà dissabte continuaran els jocs infantils, incloent-hi jocs de fusta i dinàmics que conviden no només a les famílies del barri, sinó a tots els veïns de Gandia, a compartir i gaudir junts.

Per a la vesprada de dissabte, a partir de les 20:00 hores, està prevista l'actuació de la Delicà de Gandia amb danses tradicionals i populars en la mateixa plaça. El punt culminant de la jornada serà el tradicional sopar de barri al carrer Tossal, a partir de les 21:00 hores, on es disposaran taules i cadires per a més de 400 persones. Després del sopar, la música continuarà amb una actuació de Jaume Costa i Coral a partir de les 23:00 hores.

El president de la Junta de Districte ha agraït l'esforç i la dedicació de l'Associació de Veïns de Corea, que ha treballat intensament per a organitzar un cap de setmana festiu, familiar i ple d'ambient, convidant tota la ciutadania a participar i gaudir d’aquestes activitats que fomenten la convivència i el sentiment de barri.

Per la seua banda, Alfonso Rufat ha agraït la implicació dels comerciants, la Falla Corea i altres entitats col·laboradores, subratllant que la programació està dissenyada per a tots els públics i animant els veïns i visitants a sumar-se a les celebracions.